આ વાત પાકિસ્તાની સેનાને ભારે અકળાવે છે. ભારત કહેતું આવ્યું હતું કે કારગિલમાં પાકિસ્તાનીઓની ખો ભૂલાવી દેવાઇ હતી, પણ એક પાકિસ્તાની પત્રકાર જ કહે કે પાકિસ્તાની સેનાને કારગિલનું ઉંબાડિયું ભારે પડી ગયું હતું તે વધારે ખૂંચે તેવું છે. જૂન 1999માં જ કારગિલના મામલે સમાધાન નક્કી થઈ ગયું હતું, પણ ભારતે હુમલો કરવાનું ચાલુ જ રાખ્યું હતું, કેમ કે અમેરિકાના દબાણથી પાકિસ્તાની સેનાએ પીછેહઠ કરવી પડશે એવી ભારતને ખાતરી હતી. આ રીતે અમેરિકાને પણ ક્રેડિટ આપવાની કોશિશ પાકિસ્તાની પત્રકારે કરી છે, જેથી સમગ્ર ક્રેડિટ ભારતને ના આપવી પડે. સાચી વાત એ છે કે ભારતીય સેનાએ બહુ સંયમ સાથે, પણ મક્કમતાથી પાકિસ્તાની સેનાને કારગિલમાંથી ખદેડી દીધી હતી. ભારતે આંતતરાષ્ટ્રીય નિયમોનું પાલન કરીને સંયમ રાખ્યો, તેથી થોડી નુકસાની વહોરવી પડી, પણ આખરે પાકિસ્તાનને ત્યાંથી ભગાવ્યું હતું.